鄧循道分財贍族湘陰諸老賦詩同作
作者：釋德洪
朝代：宋

paragraphs: 卜式與弟貲，如塞無底竇。
其愛止弟耳，親舊竟何有。
二疏得賜金，盡以散親舊。
但可施一時，安能繼其後。
然於簡編中，耿光白如晝。
鄧侯功名姿，穎脱蓋天授。
分財贍族人，約劵規永久。
君看純孝心，履狶先履瘦。
紛紛窶人子，懸鶉露兩肘。
雨雪抱兒女，扣門易升斗。
鄧氏豈無貧，炊烟滿蓬牖。
安知寒微中，不復生奇秀。
陰功雖無形，報應捷於口。
此風起頹俗，能使薄者厚。
作詩附家傳，想見爲拊手。